b'\n_START_ARTICLE_\nIshikisme\n_START_PARAGRAPH_\nIshikisme [\'ishik-isme] (tyrkisk: I\xc5\x9f\xc4\xb1k\xc3\xa7\xc4\xb1l\xc4\xb1k eller I\xc5\x9f\xc4\xb1k Alevili\xc4\x9fi), ogs\xc3\xa5 kaldt ishik alevisme, refererer til en bev\xc3\xa6gelse, der er opst\xc3\xa5et blandt nogle alevitter, som har udviklet en alternativ forst\xc3\xa5else af alevismen. Selvom der har eksisteret alternative og marginale fortolkninger af alevismen allerede siden starten af 1990\'erne (f.eks. hos Nejat Birdo\xc4\x9fan), var det ikke f\xc3\xb8r 2004, at der opstod seri\xc3\xb8se og indflydelsesrige differentationer. Disse alternative fortolkninger og overbevisninger blev systematiseret af den tyrkiske forfatter Erdo\xc4\x9fan \xc3\x87\xc4\xb1nar, da han udgav sin bog Alevili\xc4\x9fin Gizli Tarihi (Alevismens Skjulte Historie) i 2004._NEWLINE_Ishik-bev\xc3\xa6gelsens tilh\xc3\xa6ngere h\xc3\xa6vder, at ordet "alevi" stammer fra det gamle anatolske folkeslag luvi og p\xc3\xa5st\xc3\xa5r at ordet "luvi" betyder "lys-folket" p\xc3\xa5 hittitisk sprog, mens man i den traditionelle alevisme har h\xc3\xa6vdet at ordet "alevi" kommer af det arabiske ord \xe2\x80\x98Alaw\xc4\xab (\xd8\xb9\xd9\x84\xd9\x88\xd9\x8a), som betyder "tilknyttet til Ali". Nogle osmanniske dokumenter fra det 16. \xc3\xa5rhundrede refererer til nogle bestemte alevitiske grupper som "I\xc5\x9f\xc4\xb1k Taifesi", hvilket betyder "Lys-klanen" eller "Lys-folket". If\xc3\xb8lge ishikerne er dette et bevis p\xc3\xa5 forbindelsen mellem luvierne og alevitterne.\n_START_SECTION_\nTro\n_START_PARAGRAPH_\nIshik-alevitterne anser dem selv som esoterister og s\xc3\xa6tter endda alevismen lig med selve esoterismen. Ishikerne identificerer sig derfor med alle typer af esoterisme i historien (f.eks. j\xc3\xb8disk esoterisme (kabbala), kristen esoterisme, islamisk esoterisme (tasawwuf og batiniyya), hedensk esoterisme m.m.)._NEWLINE_De p\xc3\xa5st\xc3\xa5r endvidere at alevismen er verdens \xc3\xa6ldste religion og at denne religion har \xc3\xa6ndret form i tidens l\xc3\xb8b. Denne "F\xc3\xb8rste og Sande Religion" i verden h\xc3\xa6vdes at v\xc3\xa6re den prim\xc3\xa6re kilde til alle andre religioner og trosformer p\xc3\xa5 Jorden:_NEWLINE_ _NEWLINE_Alevili\xc4\x9fin, on binlerce y\xc4\xb1ll\xc4\xb1k ge\xc3\xa7mi\xc5\x9ften gelen, b\xc3\xbct\xc3\xbcn inan\xc4\xb1\xc5\x9flar\xc4\xb1 etkilemi\xc5\x9f, semavi dinlere ba\xc5\x9flang\xc4\xb1\xc3\xa7 olu\xc5\x9fturmu\xc5\x9f as\xc4\xb1l kaynak, "Ser\xc3\xa7e\xc5\x9fme", oldu\xc4\x9funu b\xc3\xbct\xc3\xbcn ger\xc3\xa7ekli\xc4\x9fiyle ortaya \xc3\xa7\xc4\xb1kart\xc4\xb1yor._NEWLINE_Det er nu blevet bevist med al dens sandhed, at alevismen, med sine titusinder af \xc3\xa5rs historie, har p\xc3\xa5virket alle trosformer og har v\xc3\xa6ret den Oprindelige Kilde (den s\xc3\xa5kaldte "Ser\xc3\xa7e\xc5\x9fme" \xe2\x80\x93 betyder "Kildens Begyndelsespunkt") til de himmelske religioner._NEWLINE_Ishikerne p\xc3\xa5st\xc3\xa5r ogs\xc3\xa5 at alevitternes religi\xc3\xb8se ceremonier blev ud\xc3\xb8vet s\xc3\xa5 tidligt som af hittitterne og endda af sumererne. If\xc3\xb8lge ishikerne var middelalderlige kristne sekte som paulicianerne, bogomilerne, m.fl. ogs\xc3\xa5 alevitter. Et godt eksempel p\xc3\xa5 denne overbevisning er den tyrkiske overs\xc3\xa6ttelse af bogen The Cathars: The Most Successful Heresy of the Middle Ages skrevet af Sean Martin i 2005. Til trods for at den originale engelske version ikke indeholder ordet "alevi", har den tyrkiske overs\xc3\xa6tter oversat titlen til Orta\xc3\xa7a\xc4\x9f\'da Avrupa\'da Alevi Hareketi \xe2\x80\x93 Katharlar (En Alevi-bev\xc3\xa6gelse i Middelalderen \xe2\x80\x93 Katharerne)._NEWLINE_Selvom ishik-alevitterne i f\xc3\xb8rste omgang h\xc3\xa6vdede at alevismen havde en 3.000 \xc3\xa5rig historie, har de nu h\xc3\xa6vet dette tal til 12.000 \xc3\xa5r, hvilket de erkl\xc3\xa6rede ved en konference i Berlin, januar 2009.\n_START_SECTION_\nOverbevisninger\n_START_PARAGRAPH_\nSammenlignet med den traditionelle alevisme findes de mest i\xc3\xb8jenfaldende forskelle hos Ishik-bev\xc3\xa6gelsen i deres fortolkning af historien. Ishik-bev\xc3\xa6gelsen p\xc3\xa5st\xc3\xa5r at alevitterne flere gange i historien har \xc3\xa6ndret deres identitet udadtil for at kunne overleve. If\xc3\xb8lge ishik-alevitternes overbevisning, var k\xc3\xa6tterske kristne sekter som paulicianerne og bogomilerne egentlig alevitter, som var n\xc3\xb8dsaget til at fremtr\xc3\xa6de som kristne p\xc3\xa5 grund af den byzantinske undertrykkelse. P\xc3\xa5 samme m\xc3\xa5de p\xc3\xa5st\xc3\xa5s det, at alevitterne har f\xc3\xa5et en islamisk fremtr\xc3\xa6den p\xc3\xa5 grund af den osmanniske undertrykkelse._NEWLINE_Ishik-bev\xc3\xa6gelsen er ogs\xc3\xa5 overbevist om, at heterodokse grupper blot er religi\xc3\xb8se opfindelser, der er opst\xc3\xa5et som et resultat af undertrykkelse. Det betyder, at grupperinger som ghulat, ahl-e haqq, ismaili-shiisme, alawisme og bektashisme i virkeligheden ikke har noget med den "rigtige islam" at g\xc3\xb8re.\n_START_SECTION_\nKritik\n_START_PARAGRAPH_\nSplittelsen mellem ishik-alevitter og traditionelle alevitter har skabt en dyb kl\xc3\xb8ft i alevi-samfundet og det er f\xc3\xb8rste gang i mange \xc3\xa5rhundreder at alevitter har oplevet en s\xc3\xa5 alvorlig teologisk splittelse._NEWLINE_Traditionelle alevitter har sat sig kraftigt op mod ishikerne, som de anser som folk, der har skabt en helt ny religion eller endda som hemmelige spioner med intentioner om at \xc3\xb8del\xc3\xa6gge alevitternes enhed. Ishik-bev\xc3\xa6gelsen er ogs\xc3\xa5 blevet kritiseret for at v\xc3\xa6re ekstremt politisk anlagt og for at have forkastet fundamentale alevitiske skriftlige kilder, s\xc3\xa5som Buyruk, som er et af de mest kendte kilder blandt alevitter._NEWLINE_Den velkendte alevitiske historiker, Hamza Aks\xc3\xbct, har reageret p\xc3\xa5 Erdo\xc4\x9fan \xc3\x87\xc4\xb1nar\'s synspunkter i adskillige artikler. Her har han kritiseret ham for fors\xc3\xa6tligt at v\xc3\xa6re manipulerende og st\xc3\xa6rkt konspirerende. Den f\xc3\xb8rste officielle besvarelse blev givet ved en svarskrivelse p\xc3\xa5 interviewet med Erdo\xc4\x9fan \xc3\x87\xc4\xb1nar: \xc3\x87\xc4\xb1nar\'dan uyar\xc4\xb1: \'Her fl\xc3\xb6rt\xc3\xbcn sonu evlilikle bitmez\' (Meddelelse fra \xc3\x87\xc4\xb1nar: \'Ikke alle flirer ender med \xc3\xa6gteskab\'). En anden person, \xc3\x9cnsal \xc3\x96zt\xc3\xbcrk, har ogs\xc3\xa5 kritiseret Erdo\xc4\x9fan \xc3\x87\xc4\xb1nar. I 2010 gik Hamza Aks\xc3\xbct sammen med Hasan Harmanc\xc4\xb1 og \xc3\x9cnsal \xc3\x96zt\xc3\xbcrk om at udgive bogen Alevi Tarih Yaz\xc4\xb1m\xc4\xb1nda Skandal \xe2\x80\x93 Erdo\xc4\x9fan \xc3\x87\xc4\xb1nar \xc3\x96rne\xc4\x9fi (En Skandale i Alevitisk Historieskrivning \xe2\x80\x93 Erdo\xc4\x9fan \xc3\x87\xc4\xb1nar-eksemplet), som er en analyse og redeg\xc3\xb8relse af den p\xc3\xa5st\xc3\xa5ede manipulation og "forvanskning" foretaget af Erdo\xc4\x9fan \xc3\x87\xc4\xb1nar._NEWLINE_Nogle traditionalister er g\xc3\xa5et s\xc3\xa5 langt til at kr\xc3\xa6ve at ishiki dede\'er som Hasan K\xc4\xb1lavuz straffes med en religi\xc3\xb8se udelukkelse (Yol D\xc3\xbc\xc5\x9fk\xc3\xbcnl\xc3\xbc\xc4\x9f\xc3\xbc)._NEWLINE_P\xc3\xa5 det seneste er der dukket en masse nye blogs og websider frem (f.eks. aleviyolu.org) som protest mod den voksende ishik-bev\xc3\xa6gelse. Nogle af disse er blevet finansieret eller etableret af den rivaliserende alevi-organisation CEM Vakf\xc4\xb1.\n_START_SECTION_\nIshik-organisationer\n_START_PARAGRAPH_\nDet har lykkedes ishik-bev\xc3\xa6gelsen at blive meget indflydelsesrig i centrale og magtfulde alevi-organisationer. For eksempel har Alevi Konfederationen af Europa (AABK) i 2006 besluttet at forlade sin traditionelle forst\xc3\xa5else af alevismen til fordel for en marginal forst\xc3\xa5else i overensstemmelse med ishik-bev\xc3\xa6gelsen._NEWLINE_I dag har AABK ogs\xc3\xa5 sin egen TV-kanal, YOL TV, som ofte viser udsendelser med Erdo\xc4\x9fan \xc3\x87\xc4\xb1nar._NEWLINE_P\xc3\xa5 det seneste har nogle organisationer i Tyrkiet ogs\xc3\xa5 \xc3\xa6ndret deres definitioner af alevismen.\n_START_SECTION_\nIshiki Dede\'er\n_START_PARAGRAPH_\nSelvom langt de fleste dede\'er stadig er traditionelle, er nogle af dem efterh\xc3\xa5nden blevet ishiker. Nogle af de f\xc3\xb8rste dede\'er, som \xc3\xa5bent erkl\xc3\xa6rede ikke-traditionelle syn var Ali Haydar Cilasun, med udgivelsen af bogen Alevilik Bir S\xc4\xb1r De\xc4\x9fildir (Alevismen Er Ikke En Hemmelighed) i 1995 og Hasan K\xc4\xb1lavuz i 2003. Den sidstn\xc3\xa6vnte er i dag blandt de fremtr\xc3\xa6dende skikkelser i Alevi Konfederationen af Europa (AABK) og dens TV-kanal YOL TV.'